PROSPECT REIT เคาะราคาขายสุดท้าย 9 บ./หน่วย ชูยีลด์สูงปีละ 9%
“PROSPECT REIT” เคาะราคาขายสุดท้ายที่ 9.00 บาทต่อหน่วย คาดผลตอบแทนสูงกว่า 9% ต่อปี เปิดจองซื้อ 8-20 มี.ค. 66
“PROSPECT REIT” เคาะราคาขายสุดท้ายที่ 9.00 บาทต่อหน่วย คาดผลตอบแทนสูงกว่า 9% ต่อปี เปิดจองซื้อ 8-20 มี.ค. 66
13 มี.ค. 2566

ทรัสต์เพื่อการลงทุนในอสังหาริมทรัพย์และสิทธิการเช่าอสังหาริมทรัพย์ พรอสเพค โลจิสติกส์และอินดัสเทรียล หรือ PROSPECT REIT เคาะราคาเสนอขายสุดท้ายเป็นที่เรียบร้อยแล้ว ที่ราคา 9.00 บาทต่อหน่วย ทำให้การคาดการณ์ผลตอบแทนสูงกว่า 9% ต่อปี และหลังลงทุนเพิ่มใน 2 โครงการ BFTZ 1 และ BFTZ 2 คาดว่าจะจ่ายเงินออกให้ผู้ถือหน่วยเป็น 0.86 บาท/หน่วย จากเดิม 0.84 บาท/หน่วย (ช่วงเวลาประมาณการตั้งแต่วันที่ 1 มกราคม 2566 ถึงวันที่ 31 ธันวาคม 2566)
โดยผู้ถือหน่วยเดิมที่สนใจยังสามารถจองซื้อได้ถึงวันที่ 14 มีนาคม 2566 นี้ โดยต้องจองซื้อที่ราคาสูงสุด: 9.70 บาทต่อหน่วยทรัสต์ ทั้งนี้ผู้ถือหน่วยรายเดิมที่ได้จองซื้อหน่วยทรัสต์เพิ่มทุนทุกราย จะได้รับเงินส่วนต่างค่าจองซื้อคืน ภายใน 7-10 วันทำการ นับจากวันสิ้นสุดระยะเวลาการจองซื้อสำหรับผู้จองซื้อทุกประเภท ขึ้นอยู่กับช่องทางการรับเงินคืน สามารถเลือกจองซื้อได้ 2 ช่องทาง 1) ระบบออนไลน์ ทาง www.tiscosec.com  2) ที่สำนักงานใหญ่ บริษัทหลักทรัพย์ทิสโก้ จำกัด (ผู้จัดจำหน่ายหน่วยทรัสต์)
สำหรับนักลงทุนทั่วไป จองซื้อวันที่ 16-20 มี.ค. 66 ที่สำนักงานใหญ่ บริษัทหลักทรัพย์ทิสโก้ จำกัด ติดต่อสอบถามที่หมายเลขโทรศัพท์ 0 2633 6441-5
นางสาวอรอนงค์ ชัยธง ประธานเจ้าหน้าที่บริหาร บริษัท พรอสเพค รีท แมเนจเมนท์ จำกัด ในฐานะผู้จัดการกองทรัสต์ PROSPECT REIT เปิดเผยว่า “การเพิ่มทุนครั้งแรกของ PROSPECT REIT เป็นอีกหนึ่งแนวทางในการสร้างการเติบโตอย่างมั่นคงและยั่งยืนของกองทรัสต์ เพื่อนำไปลงทุนเพิ่มเติมในทรัพย์สินศักยภาพสูงของบริษัท พรอสเพค ดีเวลลอปเมนท์ จำนวน 2 โครงการ พื้นที่เช่ารวม 70,129 ตร.ม. รวมมูลค่าลงทุนไม่เกิน 1,800 ล้านบาท
ได้แก่ โครงการบางกอกฟรีเทรดโซน 2 (BFTZ 2) ถนนเทพารักษ์ มีพื้นที่เช่า 20,996 ตารางเมตร เป็นอาคารสำเร็จรูป Ready Built จำนวน 12 ยูนิต แบ่งเป็น 3 ประเภท ได้แก่ คลังสินค้า โรงงานแบบ Stand-alone และโรงงานขนาดเล็ก เป็นการลงทุนในรูปแบบสิทธิการเช่า ระยะเวลาลงทุนไม่เกิน 28 ปี และโครงการบางกอกฟรีเทรดโซน 3 (BFTZ 3) ถนนบางนา-ตราด กม.19 มีพื้นที่เช่า 49,133 ตารางเมตร ประกอบด้วยอาคารคลังสินค้าสำเร็จรูป 23 ยูนิต โดยที่โครงการ BFTZ 3 ส่วนที่เข้าลงทุนเป็นพื้นที่ Free Zone ทั้งหมด เป็นการลงทุนในรูปแบบกรรมสิทธิ์
สำหรับทรัพย์สินศักยภาพสูงทั้งสองโครงการที่ PROSPECT REIT วางแผนเข้าลงทุน มีจุดเด่นคือ อยู่ในทำเลที่มีศักยภาพโซนบางนา-ตราด จุดยุทธศาสตร์ศูนย์กลางอุตสาหกรรมและโลจิสติกส์ รองรับกิจการทั้งในประเทศและระหว่างประเทศ อีกทั้งอยู่ในพื้นที่ผังเมืองสีม่วงสำหรับประกอบการอุตสาหกรรม ประกอบกิจการได้ทั้งคลังสินค้าและโรงงาน ที่สำคัญ การลงทุนครั้งนี้จะทำให้ PROSPECT REIT มีพื้นที่ภายใต้การจัดการที่เป็นเขตปลอดอากร หรือ Free Zone เพิ่มขึ้น และเป็นการลงทุนในรูปแบบกรรมสิทธิ์ (Freehold) ถึง 76% ของมูลค่าลงทุนในครั้งนี้ รวมถึงมีทรัพย์สินแบบ Leasehold ที่มีระยะเวลาสิทธิการเช่าที่ยาวขึ้น ซึ่งจะเพิ่มเสถียรภาพให้กับกองทรัสต์ ช่วยสร้างโอกาสการเติบโตที่ส่งผลให้สามารถจ่ายผลตอบแทนที่ดีในระยะยาวแก่ผู้ถือหน่วย
โดยภายหลังการเพิ่มทุนและเข้าลงทุนเพิ่มเติม กองทรัสต์จะมีทรัพย์สินภายใต้การบริหารรวม 292,332 ตารางเมตร คาดว่าจะมีมูลค่าสินทรัพย์ตามงบการเงินของกองทรัสต์เพิ่มจาก 3,538 ล้านบาท เป็น 5,338 ล้านบาท